Sulisitsisut qamittoorneq pillugu: Neriuppugut ilinniutaassasoq | Sermitsiaq.AG\nNuummi qamittoortoqarnera misissoqqissaarneqartariaqarpoq, Sulisitsisullu kattuffiata pilersuinerup isumannaatsuunissaata pitsanngorsarneqarnissaa qulakkeerneqarnissaalu ukkatarineqarnissaa piumasaraa. Sulisartullu kattuffiat SIK taamatut aamma oqariartuuteqarpoq.\n- Ajornartorsiutit sunik pissuteqarnersut ilisimanngilakka, kisianni soorunami akunnerni taama amerlatigisuni innaallagiaqannginnatta kinguneqartitsivoq. Innaallagiaqaleqqinnera qujanarpoq, kisianni tamanna ilinniarfigineqassanngippat pitsaassanngilaq, Sulisitsisuni pisortaq, Christian Keldsen oqarpoq. Leiff Josefsen\nMonday, 06. December 2021 - 11:52\nSapaatip-akunnerata siuliani Nuummi annertuumik qamittoortoqarnera illoqarfiit pingaarnersaanni suliffeqarfippassuarnut aningaasatigut kinguneqarpoq. Pisianiarfiit arlallit nerisassat nioqqutissat aassimasut igiinnartariaqarsimavaat, Nuummilu inissianik sanaartortorpassuit ullualunni sanaartorfissaminnik annaasaqarfigaat, akunnittarfiit neriniartarfiillu igaffimmi it-nilu atortunut innaallagiamik amigaateqarsimapput.\nSulisitsisuni (GE) pisortap pilersuinermi ajornartorsiutit politikkikkut sammineqarnissaat neriuutigaa – minnerunngitsumik sapaatip-akunnerani kingullermi pisut misissoqqissaarneqartariaqartut, ilikkagaqarnissamullu taakku tunngaviliisinnaassasut:\n- Pisuni taamaattuni ajutoornermi upalungaarsimanerit pisariaqartut ersarissisarput. Pilersaarut A aamma pilersaarut B immaqalu pilersaarummut B-mut piareersimasussamik peqartariaqarpugut, Christian Keldsen, Sulisitsisuni pisortaq oqarpoq, nangillunilu:\n- Ajornartorsiutit sunik pissuteqarnersut ilisimanngilakka, kisianni soorunami akunnerni taama amerlatigisuni innaallagiaqannginnatta kinguneqartitsivoq. Innaallagiaqaleqqinnera qujanarpoq, kisianni tamanna ilinniarfigineqassanngippat pitsaassanngilaq.\nSIK: Neriuppunga juullikkunni ikumaannassasut\nNunatsinni kattuffiit annersaanni SIK-mi ilaasortanit innaallagiaarunnerup kingunerisaanik isertitanik annaasaqarneq pillugu nalunaaruteqartoqanngilaq.\nSiulittaasoq Jess G. Berthelsen taama oqaluttuarpoq. Pilersuinerup maanna aaqqinneqarsimanissaa neriuutigaa:\n- Kabelit qaqugorsuarmut atasinnaanngillat, kisianni sarfaaruttoorneq taama sivisutigisariaqanngilaq.\n- Ilinniarfigineqassaaq, maannalu juullikkunni sarfaqaannarnissaa neriuutigaara, Jess G. Berthelsen oqarpoq.\nQamittoornerit sivisuut sungiusimaneqanngitsut\nSulisitsisuni pisortap sarfamik pilersuisoqaleqqinnissaanut suliaqartoqarnera nersualaarpaa. Sivikinnerusumilli qamittoortoqartarneranut sungiusimaneqartut taassuma oqaatigaa, ukiorpassuarnilu taama sivisutigisumik qamittoorneqarsimanngilaq. Sulisitsisut malitseqartitsisoqarnersoq aaqqiissutinillu nassaartoqarnersoq maluginiarpaat:\n- Tassunga atatillugu politikkikkut nukissiuteqarnermut aningaasaliisoqarnissaa maluginiarneqartoq, aamma kinguleruttoqarnera maluginiarneqartoq, aningaasanut inatsimmi allaqqasoq takusinnaavara.\n- Aningaasanut inatsimmi allassimasoq iliuuseqarfiginerusariaqassanersoq apeqqutaavoq. Tunngaviusumik attaveqaatitta atorsinnaajunnaarnerat ingasappoq, Christian Keldsen oqarpoq.\nKalaallit Nunaat nunat allaat assigalugit digitalinngorsaaffiusoq maluginiaqquaa, taamaalillunilu aamma innaallagissamik pisariaqartitsiartuinnartoq.\nAaqqissugaanikkut ajornartorsiutaasinnaasut iluarsineqassapput\n- Innaallagiaqannginnerani akunnerit ingerlatillugit assersuutigalugu suliffeqarfinnut igitsisariariaqartunut aningaasaqarnermut sunniuteqarpoq. Suliffeqarfinni siunnersuinermik kiffartuussinermillu suliaqartuni aamma taamaappoq – akunneq ataaseq ingerlareerpat, akunnermi ataatsimi sullissineq tunineqarsinnaajunnaartarpoq. Taamatullu aamma nioqqutissaq ajortikkaanga tunineqarsinnaajunnaartarpoq, Christian Keldsen oqarpoq, nangillunilu:\n- Nukissiuteqarfitsinnut tunngatillugu aaqqissuussaanermut tunngappat, taava misissorneqarnissaa pingaaruteqarpoq. Uanga nammineq juullip ulloriaanik qaminngatitsisinnaavunga – kisianni suliffeqarfiit ingerlassinnaanngikkutsigit, taava aningaasaqarnermut ajornartorsiortitsilissaaq.